b'\n_START_ARTICLE_\nM\xc3\xa4kel\xc3\xa4nrinteen lukio\n_START_PARAGRAPH_\nM\xc3\xa4kel\xc3\xa4nrinteen lukio on noin 850 opiskelijan helsinkil\xc3\xa4inen p\xc3\xa4iv\xc3\xa4lukio. Opiskelijoista valmennusurheilijoita on noin 600. Koulu kuuluu urheilun erikoislukioihin, joita Suomessa on yhteens\xc3\xa4 13. Opiskelijoita tulee noin 36 kunnasta. M\xc3\xa4kel\xc3\xa4nrinteen lukio sijaitsee Vallilan kaupunginosassa.\n_START_SECTION_\nUrheilulukio\n_START_PARAGRAPH_\nM\xc3\xa4kel\xc3\xa4nrinteen lukio on valtakunnallisen teht\xc3\xa4v\xc3\xa4n saanut urheilun erikoislukio. Vuosina 1987\xe2\x80\x931994 olleen kokeilukauden j\xc3\xa4lkeen opetusministeri\xc3\xb6 my\xc3\xb6nsi 11. huhtikuuta 1994 koululle vakinaisen urheilulukioteht\xc3\xa4v\xc3\xa4n. Ministeri\xc3\xb6 uusi toimiluvan p\xc3\xa4\xc3\xa4t\xc3\xb6ksell\xc3\xa4\xc3\xa4n 12. tammikuuta 2004. Yleislukiossa valittavana on tavallinen lukio-ohjelma sek\xc3\xa4 opiskelijan taipumusten mukaan my\xc3\xb6s valmennus- tai liikuntapainotteinen opiskeluohjelma._NEWLINE_M\xc3\xa4kel\xc3\xa4nrinteen lukio on yli 600 urheilijalla yli 50 lajista ja noin 35 valmentajalla Suomen suurin urheilijoiden p\xc3\xa4ivitt\xc3\xa4isharjoittelua j\xc3\xa4rjest\xc3\xa4v\xc3\xa4 organisaatio. Valmennusta j\xc3\xa4rjestet\xc3\xa4\xc3\xa4n p\xc3\xa4ivitt\xc3\xa4in ja normaalisti urheilulukiolainen harjoittelee koulun valmennuksessa kolme kertaa viikossa yhteens\xc3\xa4 kuuden tunnin ajan. Eri valmennusryhmiss\xc3\xa4 harjoitteluajat vaihtelevat ja esimerkiksi judossa, painissa, sulkapallossa ja telinevoimistelussa valmennukseen koulun yhteydess\xc3\xa4 voidaan varata nelj\xc3\xa4 tuntia joka kerta. Tavoitteena on rauhoittaa harjoittelutilanne ja keskitty\xc3\xa4 harjoituksiin kunnolla ja hoitaa my\xc3\xb6s oheisharjoitteet, kuten venyttely, kunnolla._NEWLINE_M\xc3\xa4rskyss\xc3\xa4 on my\xc3\xb6s monissa lajeissa harjoittelua eriytetty esimerkiksi siten, ett\xc3\xa4 pitkill\xc3\xa4 koripallopojilla on omat erikoistreenins\xc3\xa4 tai jalkapallossa on oma taitoharjoitteluryhm\xc3\xa4. Valmennuksesta M\xc3\xa4rskyss\xc3\xa4 vastaavat alan huiput ja valmentajat valitaan kouluun yhdess\xc3\xa4 lajiliittojen kanssa._NEWLINE_M\xc3\xa4rsky on edell\xc3\xa4k\xc3\xa4vij\xc3\xa4 suomalaisessa urheilulukiomaailmassa ja my\xc3\xb6s tavallisen lukion puolella. Urheilulukio ei M\xc3\xa4rskyss\xc3\xa4 tarkoita pelkk\xc3\xa4\xc3\xa4 aamuvalmennusta, vaan valmennus koostuu monista osista. M\xc3\xa4rskyn arkeen kuuluu fysioterapia- ja urheilul\xc3\xa4\xc3\xa4k\xc3\xa4ripalvelut. Lis\xc3\xa4ksi koululla on jo pitk\xc3\xa4\xc3\xa4n ollut valmennusopin kursseja, joissa k\xc3\xa4yd\xc3\xa4\xc3\xa4n l\xc3\xa4pi valmentautumisen perusteista ruokahuoltoon asti. Viimeisen kymmenen vuoden aikana M\xc3\xa4kel\xc3\xa4nrinteen lukiossa opiskelleet ovat voittaneet yli 450 mitalia olympialaisissa sek\xc3\xa4 maailman ja Euroopan mestaruuskisoissa.\n_START_SECTION_\nKaksoistutkinto\n_START_PARAGRAPH_\nM\xc3\xa4kel\xc3\xa4nrinteen lukio tarjoaa my\xc3\xb6s mahdollisuuden suorittaa merkonomi\xe2\x80\x93lukio -kaksoistutkinnon. Lukion ohessa opiskellaan liiketalouden perustutkinto. Syksyll\xc3\xa4 2003 ja aikaisemmin aloittaneiden ryhmien kanssa koulu tekee yhteisty\xc3\xb6t\xc3\xa4 Helsinki Business Collegen kanssa. 1. elokuuta 2004 j\xc3\xa4lkeen aloittaneiden ryhmien kohdalla yhteisty\xc3\xb6kumppanina on Suomen Liikemiesten Kauppaopisto \xe2\x80\x93 ATK-Instituutti sen j\xc3\xa4lkeen kun Helsinki Business College ja Suomen Liikemiesten Kauppaopisto olivat yhdistyneet.\n_START_SECTION_\nMuuta\n_START_PARAGRAPH_\nM\xc3\xa4kel\xc3\xa4nrinteen urheilulukio palkittiin vuoden 2008 Urheilugaalassa Vuoden antidopingteko -palkinnolla, koska se huomioi antidopingty\xc3\xb6n opetusohjelmassaan.'